ส่วนที่ 1

ข้อมูลสรุป (Executive Summary)

ธนาคารจัดตั้งขึ้นเมื่อวันที่ 14 มีนาคม 2509 โดยใช้ชื่อว่าธนาคารกรุงไทย จำกัด
ซึ่งเกิดขึ้นจากการควบ

กิจการของธนาคารเกษตร จำกัด และธนาคารมณฑล จำกัด
ธนาคารได้รับอนุญาตให้ประกอบการธนาคารพาณิชย์ตามที่ได้กำหนดไว้ในพระราชบัญญัติการธนาคารพาณิชย์
และประกาศที่เกี่ยวข้อง ซึ่งออกโดยธนาคารแห่งประเทศไทย กระทรวงการคลัง
และหน่วยงานที่เกี่ยวข้อง ได้จดทะเบียนแปรสภาพเป็นบริษัทมหาชนจำกัด เมื่อวันที่ 24 มีนาคม
2537 ใช้ชื่อว่า “ธนาคารกรุงไทย จำกัด (มหาชน)” ทะเบียนเลขที่ บมจ.335
โดยธุรกิจของธนาคารสามารถแบ่งออกได้ 2 ประเภท คือ

1.  ธุรกิจที่นำมาซึ่งรายได้ดอกเบี้ยและเงินปันผล ได้แก่
    การให้บริการสินเชื่อและการให้บริการเงินฝาก

2.  ธุรกิจที่นำมาซึ่งรายได้ที่ไม่ใช่ดอกเบี้ย ได้แก่ รายได้จากค่าธรรมเนียมและรายได้อื่น ๆ เช่น
    บริการ Personal Banking บริการธุรกิจด้านปริวรรต บริการธุรกิจด้านการสั่งสินค้าเข้า
    และการส่งสินค้าออก บริการด้านบัตรเครดิต และบริการด้านอื่น ๆ

  ธนาคารดำเนินธุรกิจโดยให้บริการลูกค้าผ่านสำนักงานใหญ่ สำนักงานเขต สำนักงานธุรกิจ และ

สาขาทุกสาขา ปัจจุบันธนาคารมีสาขารวมทั้งสิ้น 625 สาขา แบ่งเป็นสาขาในประเทศ 618 สาขา
(ไม่รวมสำนักงานใหญ่ที่ซอยนานาเหนือ) สาขาต่างประเทศ 7 สาขา
โดยมีสำนักงานใหญ่ตั้งอยู่เลขที่ 35 ถนนสุขุมวิท แขวงคลองเตยเหนือ เขตวัฒนา กรุงเทพมหานคร
10110 โทรศัพท์ 0-2255-2222 ณ วันที่ 31 ธันวาคม 2545 ธนาคารมีทุนจดทะเบียนจำนวน
57,664,098,087.50 บาท ประกอบด้วยหุ้นสามัญ จำนวน 11,191,412,250 หุ้น
มูลค่าที่ตราไว้หุ้นละ 5.15 บาท และหุ้นบุริมสิทธิ จำนวน 5,500,000 หุ้น มูลค่าที่ตราไว้หุ้นละ
5.15 บาท โดยมีทุนจดทะเบียนที่เรียกชำระแล้ว จำนวน 57,602,750,000 บาท
ประกอบด้วยหุ้นสามัญ จำนวน 11,179,500,000 หุ้น มูลค่าหุ้นละ 5.15 บาท และหุ้นบุริมสิทธิ
จำนวน 5,500,000 หุ้น มูลค่าหุ้นละ 5.15 บาท นอกจากนี้ธนาคารได้มีการออกหุ้นสามัญจำนวน
11,912,250 หุ้น
เพื่อรองรับการใช้สิทธิตามใบสำคัญแสดงสิทธิที่จะซื้อหุ้นสามัญที่ธนาคารได้ให้กับบุคคลที่เคยเป็นพนักงานของธนาคารที่ได้เข้าร่วมโครงการร่วมใจจากเพื่อขนาดองค์กรที่เหมาะสม
จำนวน 1,486 คน

ในปี 2545 ธนาคารได้มีการปรับโครงสร้างทุนของธนาคาร
โดยการซื้อใบสำคัญแสดงสิทธิที่จะซื้อหุ้นบุริมสิทธิ หมวด ก จำนวน 10,800,000,000 หน่วย
คืนจากกองทุนเพื่อการฟื้นฟูและพัฒนาระบบสถาบันการเงิน ในราคาหน่วยละ 0.61 บาท
รวมเป็นเงินทั้งสิ้น 6,588,000,000 บาท
โดยเงินที่ใช้ซื้อคืนใบสำคัญแสดงสิทธิดังกล่าวมาจากเงินสำรองอื่นของธนาคาร
และได้ทำการยกเลิกใบสำคัญแสดงสิทธิดังกล่าวเป็นที่เรียบร้อยแล้ว

นอกจากนี้ ได้มีการลดทุนเพื่อลดผลขาดทุนสะสม โดยการลดมูลค่าหุ้นที่ตราไว้จากเดิมหุ้นละ 10 บาท
เป็นหุ้นละ 5.15 บาท ซึ่งธนาคารได้ดำเนินการจดทะเบียนลดทุนดังกล่าวเป็นที่เรียบร้อยแล้ว
เมื่อวันที่ 18 ธันวาคม 2545

สำหรับปี 2545 ธนาคารมีรายได้ดอกเบี้ยและเงินปันผลรับ (Net Interest Income : NII)
หลังจากหักค่าใช้จ่ายดอกเบี้ย หนี้สูญ หนี้สงสัยจะสูญ และขาดทุนจากการปรับโครงสร้างหนี้แล้ว
เป็นจำนวน 17,720 ล้านบาท และมีกำไรสุทธิ จำนวน 8,009 ล้านบาท

ในด้านของสินทรัพย์ ธนาคารมีสินทรัพย์รวม 1,058,387 ล้านบาท และมีส่วนของผู้ถือหุ้น 65,135
ล้านบาท โดยได้มีการจัดการบริหารลูกหนี้และสินทรัพย์ของธนาคารให้มีประสิทธิภาพอย่างต่อเนื่อง
โดยภายหลังจากการโอนสินทรัพย์และลูกหนี้ด้อยคุณภาพให้ บบส. สุขุมวิท และให้กับ บสท.
และรวมถึงการเร่งบริหารติดตามลูกหนี้ของธนาคารเอง ยอดเงินให้สินเชื่อด้อยคุณภาพ (NPLs) ณ
วันที่ 31 ธันวาคม 2545 มียอดรวม 107,844 ล้านบาท หรือร้อยละ 11.5 ของเงินให้สินเชื่อรวม
และมีอัตราส่วนเงินกองทุนรวมต่อสินทรัพย์เสี่ยงร้อยละ 12.63 โดยเป็นอัตราส่วนเงินกองทุนชั้นที่ 1
ต่อสินทรัพย์เสี่ยงร้อยละ 11.66